**О б р а з л о ж е њ е**

 Правни основ за доношење Одлуке о такси превозу путника на територији Града Ниша je члан 94. Закона о превозу путника у друмском саобраћају („Сл. гласник РС”, бр. 68/2015) којим је прописано да јединица локалне самоуправе прописује ближе услове за обављање такси превоза. Наведеним чланом јединицa локалне самоуправе, у складу са саобраћајно-техничким условима, доноси програм којим се дефинише организовање такси превоза у оквиру којег се одређује и оптималан број такси возила, што је новина у односу на претходно законско решење.

Саобраћајно-технички услови дефинишу се у петогодишњем периоду, а на основу карактеристика превозних захтева-вожњи и стања техничког регулисања саобраћаја на територији јединице локалне самоуправе.

 Истраживање транспортних потреба и захтева, ефикасности такси возила у постојећем стању и просторних могућности које град Ниш пружа у одређивању такси стајалишта показаће који је оптималан број такси возила потребан систему такси транспорта у Нишу. Програм за оптимално организовање такси транспорта дефинисаће овлашћена институција у складу са саобраћајно-техничким условима.

 Такође, новим Законом је прописано да јединица локалне самоуправе својом одлуком утврђујe и усклађујe цену у оквиру такси тарифе по којој се такси превоз мора обављати на њеној територији, док су претходним законом Општина, град и град Београд својом одлуком утврђивали и усклађивали економски најнижу цену у оквиру такси тарифе по којој се такси превоз мора обављати на њеној територији. Обзиром на наведено, предлогом нове одлуке о такси превозу путника прописано је да цену у оквиру такси тарифе по којој мора да се обавља такси превоз на територији Града Ниша актом утврђује Градско веће Града Ниша.

 Разлог за доношење нове Одлуке је и члан 88 Закона којим су прописани услови које такси возило мора да испуњава, и између осталих, као новина је предвиђена употреба регистарских таблица чија регистарска ознака садржи латинична слова TX на задње две позиције у циљу лакшег препознавања такси возила на мрежи.

 Новим Законом о прекршајима (“Службени гласник РС“, бр.65/13) који је ступио на снагу 01.03.2014. године уведен је и институт прекршајног налога у области прекршајних санкција, па је ради омогућавања овлашћеним лицима, тј. инспекцијским органима и комуналној полицији, да у складу са законом, издају прекршајне налоге, одлуком прописано да се за прекршаје из члана 20 и 21. изриче казна у фиксном износу, односно издаје прекршајни налог.

Применом прекршајног налога постиже се превентивно дејство у циљу спречавање чињења прекршаја, и доприноси растерећењу рада прекршајног суда, у смислу да се за теже прекршаје подноси захтев за покретање прекршајног поступка и за које су прописане казне у распону.

 На основу наведеног, предложеним нацртом врши се усклађивање Одлуке којом се уређују организација, начин и ближи услови за обављање такси превоза путника на територији Града Ниша, са донетим Законом о превозу путника у друмском саобраћају („Службени гласник РС“, бр. 68/2015) и Законом о прекршајима („Службени гласник РС“, бр.65/13).

Доношењем нове Одлуке о такси превозу путника на територији града Ниша, био би остварен виши ниво организације у овом врло значајном подсистему транспортног система града са аспекта структуре, ефикасности и квалитета услуге, а уједно и уравнотежен са аспекта свих интересних група: корисника, такси оператера, локалне управе и грађана.

 Имајући у виду наведено израђен је нацрт Одлуке о такси превозу путника на територији града Ниша.

 У Нишу, децембра 2015. год.

 **УПРАВА ЗА КОМУНАЛНЕ ДЕЛАТНОСТИ, ЕНЕРГЕТИКУ И САОБРАЋАЈ**

 **НАЧЕЛНИК**

 **Миодраг Брешковић**